দেশভাগের শিকার আমরা, রিফিউজি সমস্যার ব্যাপারে ঘরপোড়া গরু। অরুণাচল, লাদাখ, সিকিম সীমান্ত দিয়ে তো বটেই, এমনকী, নেপাল ও ভুটানের ভিতর দিয়ে হাজার হাজার তিব্বতি শরণার্থী ভারতে ঢুকতে শুরু করায় নেহরু বিপাকে পড়লেন। ও দিকে, পার্লামেন্ট, কম্যুনিস্টরা চিনের ঘরোয়া কোঁদলে নাক গলানোয়, এবং সোস্যালিস্টরা তিব্বতিদের প্রতি অধিকতর মানবিক না হতে পারায়, সমানতালে তাঁকে বকছে। ১৯০৫ সালের ভয়ানক ভূমিকম্পের পর পরিত্যক্ত হয়ে পড়া ব্রিটিশদের সাধের ম্যাকলয়েডগঞ্জ শহরটায় দলাই লামা তাঁর খাস মন্ত্রী-আমলাদের নিয়ে প্রতিষ্ঠিত হলেন। তবে তাঁকে পরিষ্কার জানিয়েও দেওয়া হল ভারতের মাটি থেকে কোনও রাজনৈতিক প্রোপাগান্ডা চালানো যাবে না। যেহেতু তিব্বতিরা অতি উচ্চতায় স্বভাবতই সাবলীল, তাই বিভিন্ন অস্থায়ী শিবির থেকে তাঁদের তুলে আনা হল লাদাখ ও কিন্নরের সীমান্তবর্তী এলাকায় রাস্তা তৈরির কাজে। মাথাপিছু দৈনিক এক টাকা মজুরিতে। ’৬২-তে চিনাদের সঙ্গে যুদ্ধের পর নেহরুর মোহভঙ্গ হল, তিব্বতিদের বরাতও কিছুটা ফিরল। সেই খাম প্রদেশের তরুণদের নিয়ে ভারতীয় সেনাবাহিনী একটা, যাকে বলে, ক্র্যাক ফোর্স গড়ল— স্পেশাল ফ্রন্টিয়ার ফোর্স। ওই বিকেলে, ওই বৃদ্ধাশ্রমে, চোদ্দো নম্বর ঘরে বসে স্পেশাল ফ্রন্টিয়ার ফোর্স-এর অবসরপ্রাপ্ত যোদ্ধা সোনম দোরজে আমাকে শোনাবেন ’৭১-এ বাংলাদেশের যুদ্ধে মুক্তিবাহিনীর সঙ্গে গিয়ে পাকিস্তানের সবচেয়ে শক্তিশালী ঘাঁটি চট্টগ্রাম দখল করার গল্প। একটি-নিটোল-লোম-খাড়া-করা-গল্প।